Imtella' Ottubru 4, 2021 Roqgħa mdaqqsa ta' żejt 'il barra mill-kosta ta' Kalifornja fl-Istati Uniti bdiet riesqa lejn l-art bir-riżultat li qed toqtol ħafna ħut, tikkontamina l-ambjent u tagħlaq il-bajjiet. Mat-3,000 barmil żejt inxterrdu f'żona ta' 33 kilometru kwadru 'l barra mill-kosta ta' Orange County. Is-Sindku ta' Huntington Beach, Kim Carr qalet li biċċiet sħaħ mill-kosta jinsabu miksija biż-żejt. Infetħet investigazzjoni dwar x'wassal għal ħruġ ta' dan iż-żejt mill-pipeline. L-awtoritajiet indunaw biż-żejt is-Sibt filgħodu u hu maħsub li hi waħda mill-akbar rqajja ta' żejt fl-istorja riċenti ta' dan l-istat Amerikan. Għaddejja ħidma biex iż-żejt jinżamm milli jinfirex.